TREBA IH GLEDATI U OČI

Predrasude, ta mi se riječ čini teškom i velikom, nisam ni siguran što ona znači. Pitam se o čemu, zapravo, trebam pisati. Nakon nekog vremena na pamet mi je pala jedna ideja – predrasude prema teško bolesnim ljudima i invalidima. To je nešto o čemu nikada prije nisam razmišljao. Zašto invalide koje susrećemo na ulici gledamo krišom? Uvijek nas upozoravaju da ne ,,buljimo“ pa se ponašamo kao da ne postoje. Ne gledamo ih u oči, kao da se bojimo, ali ni sami ne znamo čega.

Jedan od mojih najboljih prijatelja ima teško bolesnu mamu, a drugi sestru koja je invalid. Nikada ih ništa ne pitam o njima, a oni ih rijetko ili gotovo nikada ne spominju. Možda se, zapravo, svi mi bojimo da ih ne povrijedimo pitajući ih o bolesnim članovima obitelji. Pravimo se kao da ništa ne znamo. Sada se pitam je li to ispravno?! Možda bi svima nama bilo lakše kada bismo više razgovarali o tome? Možda bi mi moji prijatelji rekli da im je teško i da se boje, ali misle da ja ne marim pa šute? Itekako marim za njih i volio bih znati više, možda bih im mogao pomoći barem razgovorom. Invalidi i teško bolesni ljudi puno su hrabriji od nas, mi smo ti koji se boje, kao da će bolest prijeći na nas jednim pogledom ili razgovorom. Takvim našim ponašanjem samo ćemo ih obeshrabriti i oni će se osjećati još usamljenijima. Bolest je nešto što se može dogoditi svakome od nas i zato mislim da moramo više razgovarati o tome. Saznali bismo kako se bolesni i osobe s invaliditetom osjećaju pa bi i predrasude bile manje. Svakoga Božića divim se nevjerojatnim čestitkama koje su naslikali invalidi svojim nogama ili ustima. Gledajući paraolimpijske igre, bio sam oduševljen rezultatima koje postižu sportaši s invaliditetom.

Invalide i bolesne treba ohrabriti i pomoći im, kako bismo se svi, i oni i mi, osjećali ravnopravnima. I, naravno, ne zaboravite, treba ih gledati u oči!

 Nikola Klarić, 7. b